Verżjoni Vidjo: Santa Veronika Giuliani "F'qalbi nħoss ix-xewqa li nxerred demmi u nagħti ħajti għall-konverżjoni tal-erwieħ." ~ Santa Veronika Giuliani. SANTA VERONIKA GIULIANI Reliġjuża 1660 – 1727 Tagħrif: Din il-qaddisa twieldet Mercatello, fil-provinċja ta' Urbino, l-Italja, f'Diċembru 1660. Kienet l-iżgħar minn seba' wlied, li tnejn minnhom mietu żgħar. Fil-Magħmudija semmewha Ursola. Missierha kien bniedem mimli bih innifsu u arroganti, waqt li ommha kienet mara ġentili u ta' tjubija mhux komuni. Kienet hi li nisslet f'qalb uliedha – li erba' minnhom daħlu sorijiet – imħabba kbira lejn il-virtù u d-drawwiet reliġjużi. Minn kmieni Ursola, bdiet turi sinjali ta' qdusija. Għadha ċkejkna u kienet ġa turi ħniena kbira lejn il-foqra billi terfa' biċċa mill-porzjon tagħha għalihom u meta kienet tara xi tfal bi lbies imqattgħin, araha tagħtihom xi ħaġa minn ilbiesha. Sa minn ċkunitha kellha wkoll mħabba lejn is-Salib u l-Passjoni ta' Ġesù li kompliet tikber maż-żmien. Hi tistqarr li kienet tifraħ u tieħu pjaċir bil-ħajja aktar komda li l-familja tagħha kisbet meta missierha sar supretendent tal-finanzi ta' Piacenza. Iżda dan ma bidlilhiex ħsiebha li ssir reliġjuża għad li missierha kemm-il darba pproponielha partijiet tajbin għaż-żwieġ. Bl-oppożizzjoni li sabet min-naħa ta' missierha biex tidħol reliġjuża, Ursola mardet u ma fieqetx qabel ma missierha taha l-permess. Hija daħlet mas-sorijiet klarissi kappuċċini f'Città di Castello fl-1677, qabel għalqet 17-il sena u, b'tifkira tal-passjoni, ħadet l-isem ta' Veronika. Matul in-novizzjat tagħha kellha ħafna tiġrib spiritwali kif ukoll tentazzjonijiet biex tmur lura d-dar, imma hi kienet toqgħod għal kollox fuq il-kelma tas-superjura tagħha. Ipprofessat sena wara u ħasset xewqa kbira li tingħaqad ma' Ġesù Msallab biex tbati għall-konverżjoni tal-midinbin. Wara xi żmien rat lil Kristu mgħobbi bis-salib, u bdiet issofri uġigħ kbir f'qalbha. Ta' 33 sena (1693), waqt viżjoni, rat kalċi kbir bħala simbolu tal-passjoni li kellha ssofri mill-ġdid. Hija għall-ewwel beżgħet taċċetta, iżda wara baxxiet rasha għar-rieda tas-sema u bdiet issofri tbatijiet spiritwali kbar ħafna. Hija bdiet iġġib f'ġisimha l-marki tal-passjoni, dawk li huma msejħin stigmati. Żmien wara hija rċeviet ukoll l-impressjoni tal-kuruna tax-xewk u d-dbabar kienu jidhru u permanenti. Minkejja dawn is-sofferenzi spiritwali u fiżiċi kollha, fil-ħajja tagħha ta' kuljum Swor Veronika ġabet ruħha bħala mara prattika. Għal 34 sena kienet majjistra tan-novizzi u lil dawn hija mexxiethom bi prudenza hekk kbira li, mhux biss ma kienet titkellem xejn magħhom fuq l-istati mistiċi tar-ruħ, iżda wkoll ma ħallithomx jaqraw kotba fuq dan is-suġġett. Fl-1716, meta allura kellha 56 sena, ħatruha Madre Badessa (Superjura) u baqgħet hekk sakemm mietet ħdax-il sena wara. F'din il-kariga ta' badessa hija wriet ruħha mudell ta' perfezzjoni għal kulħadd. Ħabirket ħafna biex iġġib 'il quddiem lir-reliġjużi tagħha f'dik li hija osservanza tar-regola u l-qdusija. Deher ukoll kemm kienet bniedma prattika: mhux biss kabbret il-kunvent imma ħasbet ukoll li jkun aħjar fil-kumditajiet tal-ħajja, fost l-oħrajn daħħlet sistema tal-ilma għas-servizz tal-komunità. Bix-xewqa tagħha li tkun tixbah f'kollox lil Ġesù, anki fis-sofferenzi morali tal-unur, Alla ppermetta li tkun miżmuma bħala ipokrita u skandlu tal-oħrajn, u anki li tkun magħluqa ġo ħabs għal 50 jum. Fuq talba tal-konfessur tagħha, il-qaddisa kitbet il-famuż "Djarju tal-Passjoni" li fih niżżlet l-esperjenzi mistiċi li għaddiet minnhom. Dan id-djarju, li hu twil 22,000 paġna, jikxef l-imħabba kbira li hija kellha lejn il-persuna ta' Ġesù u t-tbatijiet kbar li hija ġarrbet għall-imħabba tiegħu. Santa Veronika Giuliani mietet fid-9 ta' Lulju, 1727 fl-età ta' 67 sena, li minnhom 50 sena għaddiethom bħala reliġjuża. Kienet iddikjarata qaddisa mill-Papa Girgor XVII fl-1839. Fl-arti hija rrappreżentata bil-kuruna tax-xewk fuq rasha u tħaddan is-salib. Ħsieb : Mill-kitbiet ta' Santa Veronika Giuliani bit-titlu 'Il-konverżjoni tal-midinbin': F'din il-paġna meħuda mid-djarju tagħha, il-qaddisa tistqarr li għall-konverżjoni tal-midinbin kienet tinsab lesta li tagħti ħajjitha. Il-lum erġajt ħassejt l-uġigħ f'idejja, f'saqajja u f'qalbi, u għaddejt lejl sħiħ mimli bl-uġigħ u t-turmenti. Ikun imfaħħar il-Mulej! Dalgħodu qerrejt u naħseb li l-qrara saħħitni għal aktar tbatija. Waqt it-tqarbin kelli l-grazzja li nħoss f'qiegħ qalbi l-preżenza ta' Alla; ruħi ħasset xi ħaġa ġdida tinbet ġo fiha. Minn xi żmien 'il hawn qed inħoss f'qalbi ċerta qawwa ġejja mill-Ispirtu, iżda ma nafx ngħid x'inhi sew. Hawn sa nsemmi biss l-effetti li ħalliet fija. L-ewwel ħaġa: l-għarfien ta' dnubieti u l-indiema minnhom; ix-xewqa li nxerred demmi u nagħti ħajti għall-konverżjoni tal-erwieħ; tama qawwija fil-ħniena ta' Alla u fit-tjieba tal-imqaddsa Verġni Marija. It-tieni ħaġa: għalkemm inħoss ruħi waħdi nitħabat f'baħar ta' tiġrib, dlonk inħoss fija qawwa misterjuża li ġġib fuqi l-kalma u dak il-ħin nimtela bi sliem liema bħalu li jġagħalni nafda b'saħħti kollha fir-rieda ta' Alla. It-tielet ħaġa: meta x-xitan jgħakkisni b'ħafna tiġrib ġewwieni, u fl-istess ħin, minħabba dmiri, ikun jeħtieġli ndur bl-oħrajn u naqdi bosta qadjiet 'l hawn u 'l hinn, dik il-qawwa misterjuża tgħinni neħles il-qadjiet li jkolli mingħajr biss ma nintebaħ. Fl-aħħar ninduna li dak li jkolli nagħmel nagħmlu mingħajr ma nkun naf kif. Dan jiġri l-aktar f'ħinijiet mill-aktar importanti, bħal meta nersaq għas-sagramenti, nagħmel il-meditazzjoni jew nibda xi taħdita spiritwali ma' xi ħadd. Jiġu waqtiet li fihom inħoss dwejjaq kbar u nibda nħossni fiergħa minn kull sentiment. Dak il-ħin nibda naħseb li m'iniex sa nibqa' ħajja. Meta nkun f'dil-burdata nibda nħoss li anki meta nqerr inkun qed nitlef iż-żmien. Iżda hekk kif f'qalbi nħoss taħrika mqar ċkejkna ta' dik il-qawwa misterjuża, nibda nħossni mibdula u mimlija bl-enerġija. Imbagħad kollox jibda jiġini ħafif, anki l-aktar ħwejjeg tqal. Kif inkun f'riġlejn il-konfessur nibda nħoss tikber fija l-kunfidenza ta' bint; leħnu nibda nqisu leħen Alla dieħel f'ruħi. Nibda nħossni qisni qiegħda quddiem mera li fiha nara 'l Alla u lili nnifsi flimkien ma' dak kollu li għamilt. U nqerr bi ndiema kbira. Naħseb li dan ġej minn dik il-qawwa misterjuża li nħoss f'qalbi. Imma ma nafx u lanqas nista' nfisser sewwa x'inhi, anki jekk fil-qrar imqaddes ħassejt li għandi ngħid kollox lil min qiegħed minflok Alla. Ħa jsir kollox għall-glorja ta' Alla! Għaliex Alla ta l-istigmata lil Franġisk ta' Assisi u lil Veronika Giuliani? Alla biss jaf ir-raġunijiet l-iktar profondi, iżda kif josserva Celano, is-sinjali estern tas-salib huwa konferma tal-impenn ta' dawn il-qaddisin lejn is-salib fil-ħajja tagħhom. L-istigmata li dehret fil-laħam ta' Veronika kienet rabbiet l-għeruq fil-qalb tagħha ħafna snin qabel. Kienet konklużjoni xierqa għall-imħabba tagħha lejn Alla u għall-karità tagħha lejn ħutha l-bnedmin. U int, lest/a li bħal Santa Veronika Giuliani dak li ssofri toffrih bi mħabba lejn Ġesù Msallab u f'għaqda miegħU, għall-konverżjoni tal-midinbin? Talba : O Mulej, Santa Veronika Giuliani għaddiet ħajjitha ta' Klarissa fit-talb u l-kontemplazzjoni, waqt li tħabtet kemm felħet biex dejjem issir tixbah lil Ġesù msallab. Bi ħlas għal din l-imħabba tagħha lejn il-misteru tas-salib, Inti għoġbok tagħtiha d-don tal-Pjagi mqaddsa; agħti lilna lkoll l-għarfien li meta ngħaqqdu s-sofferenzi tagħna ta' kuljum ma' dawk li batejt Int għalina, aħna nkunu qed inkomplu l-ħidma ta' salvazzjoni għall-erwieħ fid-dinja. Għalhekk agħmel li nagħmlu dan bi mħabba ġeneruża u b'ħafna paċenzja. Bi Kristu Sidna. Ammen. English Version: https://saintscatholic.blogspot.com/2014/03/saint-veronica-giuliani_17.html Alternative Reading: https://www.franciscanmedia.org/saint-veronica-giuliani/ Wikipedia: https://en.wikipedia.org/wiki/Veronica_Giuliani Nota: It-Tagħrif dwar din il-qaddisa tal-lum huwa meħud mill-fuljett Signum Fidei . Parti mill-Ħsieb huwa tagħrif miġbur minn Patri Edmund Teuma OFMConv. __ATA.cmd.push(function() { __ATA.initDynamicSlot({ id: 'atatags-26942-5ed64ec3b06ac', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });
10 ta' Lulju: Santa Veronika Giuliani